གཉིས་པ་ལྟུང་བྱེད་ལ་གཉིས་ཏེ། མདོར་བསྟན་དང་། རྒྱས་བཤད་གཉིས་ལས། དང་པོ་
ནི༑ ལྟུང་བྱེད་འབའ་ཞིག་སོགས་ཚིག་རྐང་གཅིག་གིས་བསྟན་ཏེ། དེའང་སྤྱད་ན་ངན་སོང་
དུ་ལྟུ༵ང་བར་བྱེ༵ད་ཅིང་། བཤགས་པ་ལ་སྤང་བྲལ་སྔོན་དུ་གཏོང་བ་ལ་ལྟོས་རྐྱེན་མི་ཆེ་བས་
འབ༵འ་ཞི༵ག་པ་བསྟན་པ་ལ་བཅུ་ཚན་དགུ་སྟེ་དགུ༵་བཅུ༵་ཐ༵མ་༵པ་ཡོད་པས་དེ་ནི༵། ཤེས་བཞིན་
གྱི་སྡེ་ཚན། ས་བོན་གྱི་སྡེ་ཚན། མ་བསྐོས་པའི་སྡེ་ཚན། ཡང་ཡང་ཟ་བའི་སྡེ་ཚན། ཆུ་དག་
གི་སྡེ་ཚན། ཁྱིམ་དག་གི་སྡེ་ཚན། བསམ་སྦྱིན་གྱི་སྡེ་ཚན། མགྲོན་ལ་སོགས་ཀྱི་སྡེ་ཚན། ཆོས་སྟོན་པའི་སྡེ་ཚན་སྟེ་དགུའོ། ། གཉིས་པ་རྒྱས་བཤད་ལ་བཅུ་ཚན་དགུ་ལས། བཅུ་ཚན་
དང་པོ་ལ་བཅུ་ལས། དང་པོ་ནི། གོང་འོག་ཏུ་བསྟན་པའི་རྫུན་རྣམས་ལས་གཞན་པའི་
ཤེ༵ས་བཞི༵ན་རྫུན༵་སྨྲ༵་བའི་ལྟུང་བྱེད་ལ་གཉིས་ཏེ་གླེང་གཞི་དང་ལྟུང་བའོ། ། དང་པོ་ནི། དགེ་
སློང་ཤཱཀྱ་ལག་བརྒྱུད་ཀྱིས་བྲམ་ཟེ་རིག་གནས་ཤིན་ཏུ་མཁས་པ་ཞིག་དང་རྩོད་པར་ཁས་
བླངས་པ་ལས་གལ་ཏེ་བྲམ་ཟེས་བདག་ཉིད་ཕམ་པར་བྱས་ན་གྲགས་པ་ཉམས་པར་འགྱུར་
རོ༑ ༑ བྲམ་ཟེ་ཉིད་ཕམ་ན་སྒོ་འཕར་བརྒྱ་འདས་ཏེ་རྙེད་པ་སྒྲུབ་དགོས་སོ་སྙམ་ནས་རྩོད་པའི་
དུས་སྔ་མ་ལས་ཡོལ་བར་བྱས་ཏེ་ངས་དུས་བཏབ་པ་བརྗེད་པར་གྱུར་ཏོ་ཞེས་ཡང་ཡང་དུས་
བཏབ་པ་ལས་འདའ་བར་བྱས་ཏེ། ང་མ་སྐབས་སོ་ཞེས་སོགས་ཤེས་བཞིན་རྫུན་སྨྲས་པ་
ལ་བརྟེན་ནས་བཅས་སོ། ། གཉིས་པ་ལ་ཡན་ལག་བཞི་ལས། གཞི་ལ་གཉིས་ལས། དང་
པོ་གང་ལ་གོ་བར་བྱ་བའི་ཡུལ་ཐ་སྙད་ལྔ་དང་ལྡན་པ། ལུས་ཐ་མལ་དུ་གནས་པ། རང་
ལས་རྒྱུད་ཐ་དད་པ་སྟེ་རྫུན་ཕམ་བཞིན་ནོ། ། གང་བརྗོད་པར་བྱ་བའི་དངོས་པོ་ནི། ཕམ་
ལྷག་སྦོམ་པོ་ཉེས་བྱས་ཀྱི་རྫུན་དང་། འོག་ནས་འབྱུང་བའི་ལྟུང་བྱེད་ཀྱི་རྫུན་རྣམས་ལས་
གཞན་པའི་འདུ་ཤེས་བསྒྱུར་བའི་དོན་ཡིན་པའོ། ། བསམ་པ་ལ། འདུ་ཤེས་མ་འཁྲུལ་བ།
ཀུན་སློང་མི་ཆོས་བླ་མ་སྨྲ་འདོད་དང་། སྐུར་བ་འདེབས་པར་འདོད་པ་དང་། འཕྱ་འདོད་
དང་༑ ཆོས་ལོག་པར་སྟོན་འདོད་དང་། བཟའ་བཏུང་ལྷག་པོར་ལེན་འདོད་དང་། རང་
བསླབ་པ་ལ་འཇོག་པ་སྤོང་འདོད་ལ་སོགས་པ་ལས་གཞན་པའི་ལྟུང་བ་བྱུང་བ་ལ་མ་བྱུང་
ངོ་ལྟ་བུའི་སྒོ་ནས་འདུ་ཤེས་བསྒྱུར་ཏེ་སྨྲ་འདོད་རྒྱུན་མ་ཆད་པའོ། ། སྦྱོར་བ་ངག་མཚན་ཉིད་
ལྔ་ལྡན་གྱིས་སྨྲ་བར་རྩོམ་པ། མཐར་ཐུག་དོན་དེ་གོ་བའོ། ། དེ་མིན་ན་སངས་རྒྱས་དཔང་
ཞེས་མནའ་འདོར་བ་ཐམས་ཅད་ཉེས་བྱས་སོ། ། གཉིས་པ་དགེ༵་སློང༵་གི་སྐྱོན༵་བརྗོ༵ད་པ༵འི་
ལྟུང་བ་ལ་གླེང་གཞི་དང་ལྟུང་བ་གཉིས། དང་པོ་ནི། དྲུག་སྡེས་དགེ་སློང་རྣམས་ལ་ཡན་ལག་
ཉམས་པ་རིགས་རུས་སོགས་ཀྱི་སྒོ་ནས་སྐྱོན་བརྗོད་པ་ལ་བཅས་སོ། ། གཉིས་པ་ལ་ཡན་
ལག་བཞི་ལས། གཞིའི་ཡན་ལག་ལ་གཉིས། གང་གི་སྐྱོན་ནས་བརྗོད་པའི་ཡུལ་ནི་དགེ་
སློང་ཆོས་བརྒྱད་ལྡན་ནོ། ། གང་བརྗོད་པའི་སྐྱོན་ནི། ཡུལ་དེར་སྐྱོན་དུ་བྱེད་པའི་དམན་ཚིགལུས་ལ་སོགས་པའི་སྐྱོན་གང་ཡང་རུང་བའོ། ། བསམ་པ་འདུ་ཤེས་མ་འཁྲུལ་བ། ཀུན་སློང་
སྐྱོན་གདགས་འདོད་གྱི་བསམ་པ་ཁོ་ནས་སྐྱོན་བརྗོད་འདོད་རྒྱུན་མ་ཆད་པའོ། ། སྦྱོར་བ་ནི།
ཡུལ་དེ་ཉིད་ལ་ངག་མཚན་ཉིད་ལྔ་ལྡན་གྱིས་འཇམ་རྩུབ་གང་རུང་བའི་སྒོ་ནས་སྨྲ་བར་རྩོམ་
པ༑ མཐར་ཐུག་དོན་གོ་བའོ། ། ཡུལ་མཚན་ཉིད་མི་ལྡན་པ་ཉམས་པ་མ་ཆགས་པ་བསླབ་
བྱིན་སོགས་དང་། བསྙེན་པར་མ་རྫོགས་པ་ཐམས་ཅད་དང་། མི་མ་ཡིན་གྱི་སྐྱོན་དང་སྐྱོན་
དུ་མ་གྲགས་པས་སྐྱོན་གདགས་པ་རྣམས་ཉེས་བྱས་སོ། ། དུད་འགྲོའི་སྐྱོན་སྨྲས་པ་ཉེས་བྱས་
ཕྲ་མོའོ། ། ཚིག་རྩུབ་ངག་འཁྱལ་དང་གཞན་ལ་ཡིད་མི་འོང་བའི་ཚིག་སྨྲས་པ་རྣམས་ཉེས་
བྱས་སོ། ། ཉེས་པ་ལས་བསླང་སྟེ། ཡོན་ཏན་ལ་འགོད་པའི་སྐྱོན་སྨྲས་པ་ལྟུང་མེད་དོ། །
གསུམ་པ་དགེ་སློང་ཕྲ༵་མ༵ས་འབྱེ༵ད་པའི་ལྟུང་བ་ལ་གླེང་གཞི་ད༵ང་ལྟུང་བའོ། ། དང་པོ་ནི། དྲུག་
སྡེས་དགེ་སློང་རྣམས་ཀྱི་བར་དུ་ཕྲ་མ་སྣ་ཚོགས་བྱས་པས་བསམ་གཏན་དང་ཀློག་པ་ལ་བར་
ཆད་དུ་གྱུར་པས་བཅས་སོ། ། གཉིས་པ་ལ་ཡན་ལག་བཞི་ལས། གཞིའི་ཡན་ལག་གང་དབྱེ་
བའི་ཡུལ་ནི་ཕན་ཚུན་གཉིས་ཀ་རྒྱུད་ཐ་དད་པའི་དགེ་སློང་ཆོས་དགུ་ལྡན་དང་ཕྱེ་ཟིན་མ་
ཡིན་པའོ། ། བསམ་པ་འདུ་ཤེས་མ་འཁྲུལ་བ། ཀུན་སློང་དབྱེ་འདོད་ཀྱི་ཕྲ་མའི་ཚིག་སྨྲ་འདོད་
རྒྱུན་མ་ཆད་པའོ། ། སྦྱོར་བ་ངག་མཚན་ཉིད་ལྔ་ལྡན་གྱིས་མིང་ནས་སྨོས་ཏེ་ཕྲ་མའི་ཚིག་སྨྲ་
བར་རྩོམ་པ། མཐར་ཐུག་དོན་གོ་བའོ། ། འདུ་ཤེས་བསྒྱུར་ནས་སྐྱོན་ནས་སྨྲས་ཏེ་ཕྲ་མ་བྱེད་
ན་སྔ་མ་གསུམ་གྱིས་ལྟུང་བ་བསྐྱེད་དོ། ། བཞི་པ་སྐྱོ༵་སྔོོག༵ས་སམ་འཁྲུག་ལོང་གི་རྩོད་པ་ཟླུམ༵་
པའམ་འདུམ་ཀྱ༵ང་སླར་སློང་ཞིང་དབྱེ༵་བའི་ལྟུང་བ་ལ་གླེང་གཞི་དང་། ལྟུང་བའོ། ། དང་པོ་
ནི༑ དགེ་སློང་དག་ཕན་ཚུན་རྩོད་པར་གྱུར་པ་ན། དགེ་སློང་གཞན་དག་གིས་རྩོད་པ་དེ་
ལེགས་པར་ཞི་བར་བྱས་པ་ན། དྲུག་སྡེས་རྩོད་པ་འདི་དག་ལེགས་པར་ཞི་བར་བྱས་པ་མ་ཡིན་
ནོ་ཟེར་ནས་ཕན་ཚུན་རྩོད་པར་གྱུར་པ་ལས་བཅས་སོ། ། གཉིས་པ་ལ་ཡན་ལག་བཞི་ལས། དང་པོ་གཞི་ལ་གསུམ་སྟེ། གང་ལ་སྐྱོ་སྔོོགས་བྱ་བའི་གཞི་རྩོད་པ་ནི། དགེ་སློང་ཆོས་བརྒྱད་
ལྡན་གཉིས་ཡན་ཆད་ཀྱི་རྩོད་པ་བཞི་པོ་གང་རུང་ཡིན་པ། དགེ་འདུན་གྱིས་ཆོས་ཕྱོགས་
སུ་ལེགས་པར་ཞི་བར་བྱས་པ་ཡིན་པའོ། ། གང་གིས་སྐྱོ་སྔོོགས་བྱེད་པའ་ིརྟེན་ནི། རྩོད་པའི་
རྒྱུས་ཤེས་པ། འདུན་པ་ཕུལ་བ་ཡན་ཆད་ཀྱིས་རང་ཉིད་རྩོད་པ་ཞི་བྱེད་ལ་གཏོགས་པའོ། །
གང་ལ་ངག་སྨྲ་བའི་ཡུལ་ནི། དགེ་སློང་ཆོས་བརྒྱད་ལྡན་གྱི་སྟེང་དུ་རྩོད་པ་ཞི་བྱེད་ལ་གཏོགས་
པ་དང་དགུའོ། ། བསམ་པ་འདུ་ཤེས་མ་འཁྲུལ་བ། ཀུན་སློང་རང་དགར་བསམ་པ་ཐག་པ་
ནས་སྐྱོ་སྔོོགས་བྱེད་པའི་ཚིག་སྨྲ་འདོད་རྒྱུན་མ་ཆད་པའོ། ། སྦྱོར་བ་ངག་མཚན་ཉིད་ལྔ་ལྡན་
གྱིས་སྐྱོ་སྔོགས་བྱེད་པའི་ཚིག་སྨྲ་བར་རྩོམ་པ། མཐར་ཐུག་དོན་གོ་བའོ། ། རང་ཉིད་རྩོད་
པ་ཞི་བྱེད་ཀྱི་ཁོངས་སུ་མ་ིགཏོགས་པའི་སྐྱོ་སྔོགས་དང་། རྩོད་པ་ཆོས་མིན་དུ་ཞི་བ་སློང་བ། རྩོད་པ་ཞི་བྱེད་དུ་མི་གཏོགས་པའི་མདུན་དུ་སྐྱོ་སྔོགས་བྱེད་ན་ཉེས་བྱས་སོ། ། ལྔ་པ་བུད༵་
མེ༵ད་ཁྱིམ་པ་མོ་ལ་ཆོ༵ས་སྟོ༵ན་པའི་ལྟུང་བ་ལ། གླེང་གཞི་དང་། ལྟུང་བའོ། ། དང་པོ་ནི། འཆར་
ཀས་བུད་མེད་ལ་ཆོས་སྟོན་པ་ན། བུད་མེད་ཀྱི་ཤ་མཚན་ནུ་མ་སོགས་ལ་རེག་པར་བྱས་
པས་གཞན་མ་དད་པ་ལས་བཅས་སོ། ། གཉིས་པ་ལ་ཡན་ལག་བཞི་ལས། དང་པོ་གཞི་ལ་
བཞི༑ གང་ལ་སྟོན་པའི་ཡུལ་ནི། བུད་མེད་ཀྱི་མཚན་དོན་བྱེད་པ་དང་ལྡན་པ། ལུས་བསྟེན་
དུ་རུང་བ། ལུས་ཐ་མལ་དུ་གནས་པ། ཐ་སྙད་བཞི་དང་ལྡན་པ། རྫུ་འཕྲུལ་ཅན་མ་ཡིན་པ། ཁྱིམ་པ་ཡིན་པ། ཉེ་དུ་མིན་པ། ངོ་མ་སྤོས་པ། མཁས་པའི་རང་བཞིན་ཅན་མ་ཡིན་པ། ཁྲིམས་གྲོགས་རིགས་པའི་སྐྱེས་པ་དང་མི་ལྡན་པ་སྟེ་བཅུའོ། ། གང་བསྟན་པའི་ཆོས་ནི། སངས་རྒྱས་ཀྱི་བཀའ་ཡིན་པ། དོན་གྱི་བདག་ཉིད་ཡིན་པ། ཚིག་ལྔའམ་དྲུག་ལས་ལྷག་པ། སྔར་ཤེས་ཟིན་པའིི་དོན་མ་ཡིན་པ་དང་བཞིའོ། ། གང་དུ་བསྟན་པའི་གནས་ནི་གནས་གཅིག་
ཡིན་པའོ། ། ནམ་གྱི་ཚེ་བསྟན་པའི་དུས་ནི། ཉིན་མཚན་གཅིག་གི་དུས་ཡིན་པའོ། ། བསམ་
པ་འདུ་ཤེས་མ་འཁྲུལ་བ། ཀུན་སློང་རང་དགར་ཚིག་ལྔའམ་དྲུག་ལས་ལྷག་པར་སྟོན་འདོད་
རྒྱུན་མ་ཆད་པ། སྦྱོར་བ་ངག་མཚན་ཉིད་ལྔ་ལྡན་གྱིས་དེ་ལྟར་སྟོན་པར་རྩོམ་པ། མཐར་
ཐུག་དོན་གོ་བའོ། ། ཁྲིམས་གྲོགས་ལ་ཁྲིམས་གྲོགས་ཙམ་གྱིས་ཁེག་པའི་ལྟུང་བ་དང་། ཁྲིམས་
གྲོགས་མཚན་ཉིད་པ་དགོས་པ་གཉིས་ཡོད་པས། དང་པོ་ནི། དབེན་པར་འདུག་འགྲེང་ལ་
བུད་མེད་ཙམ་ཡན་ཆད་ཀྱིས་ཆོགཉལ་གཤོམ་འདུག་འགྲེང་ལ་ཉལ་པོའི་གེགས་བྱེད་ནུས་
པ་ཙམ་དང་། བུད་མེད་དང་ལྷན་དུ་ཉལ་བ་ལ། བུད་མེད་དང་དགེ་སློང་རང་ཉིད་སྲུང་ནུས་
པ་ཙམ་གྱི་ཁྲིམས་གྲོགས་ཀྱིས་ལྟུང་བ་ཁེག་པས་དེས་ཆོགགཉིས་པ་མཚན་ཉིད་པ་ནི། ཆོས་
སྟོན་འདི་དང་བུད་མེད་དང་ལྷན་དུ་འགྲོ་བའི་ཁྲིམས་གྲོགས་ལ་དགོས། དེའང་ཐ་སྙད་ལྔ་
དང་ལྡན་པ། ལུས་ཐ་མལ་དུ་གནས་པ། སྤྱོད་པ་དང་མཚན་གྱི་སྒོ་ནས་འགྱུར་བ་མི་བསྟེན་
པ༑ ལོང་བ་མིན་པ། འོན་པ་མིན་པ། ཐོས་པའི་ཉེ་འཁོར་ན་འདུག་པ། གླིང་གཞན་གྱི་སྐྱེས་
པ་མིན་པ། སྐྱེས་པའི་མཚན་དང་ལྡན་པའོ། ། ཁྱིམ་པ་མོ་བརྡ་མི་འཕྲོད་པ་གཉིད་ལོག་པ་
སྙོམས་འཇུག་ལ་གནས་པ་དང་། མི་མ་ཡིན་གྱི་མོ་ལ་ཚིག་ལྔ་དྲུག་ལས་ལྷག་པར་བསྟན་
ན་ཉེས་བྱས་སོ། ། བུད་མེད་གཞན་དང་གཞན་ངོ་སྤོས་པ་ལ་བསྡོམ་པའི་ཚིག་ལྔ་དྲུག་ལས་
ལྷག་པར་བསྟན་ན་ཉེས་བྱས། ཁྲིམས་གྲོགས་རིགས་པའི་སྐྱེས་བུ་མཚན་ཉིད་པ་ཡོད་ཀྱང་
བུད་མེད་གཡེམ་མ་འདོད་ཆགས་ཅན་ལ་ཆོས་བསྟན་པ་དང་། ལྷན་དུ་ལམ་དུ་འགྲོ་བར་
བྱས་ན་ཉེས་བྱས་སོ། ། དྲུག་པ་དགེ་སློང་གིས་བསྙེན༵་པ༵ར་མ༵་རྫོ༵གས་པ་དང༵་ལྷ༵ན་ཅི༵ག་ཆོ༵ས་
འདོ༵ན་པའི་ལྟུང་བ་ལ་གླེང་གཞི་དང་། ལྟུང་བའོ། ། དང་པོ་ནི། དྲུག་སྡེས་བསྙེན་པར་མ་
རྫོགས་པ་དང་ལྷན་ཅིག་ཏུ་རྒོད་བག་གི་བསམ་པས་སྐད་ཀྱི་གདངས་སྣ་ཚོགས་ཀྱིས་འདོན་
པར་བྱེད་པས་གཞན་རྣམས་མ་དད་པ་ལས་བཅས་སོ། ། གཉིས་པ་ལ་ཡན་ལག་བཞི་ལས། དང་པོ་གཞི་ལ་གཉིས་ལས། གང་དང་འདོན་པའི་ཡུལ་ནི། བསྙེན་པར་མ་རྫོགས་པ་དངོས་
སམ༑ རང་རྣམ་དག་ཡིིན་ན་བསླབ་སྦྱིན་དགེ་སློང་མན་ཆད་གང་རུང་ཡིན་པ། ། ཐ་སྙད་ལྔ་
དང་ལྡན་པ། ལུས་ཐ་མལ་དུ་གནས་པ། བསམ་པ་ཐག་པ་ནས་སློབ་པར་འདོད་པ་ངོ་མ་
སྦོས་པའོ། ། གང་འདོན་པའི་དངོས་པོ་ནི། སྟོན་བྱེད་དུ་གྱུར་པའི་ཆོས་སམ་ཡི་གེ་གང་རུང་
ཡིན་པ། ཚིག་གི་བདག་ཉིད་ཡིན་པ། སྔར་ཤེས་ཟིན་པ་མ་ཡིན་པའོ། ། བསམ་པ་འདུ་ཤེས་
མ་འཁྲུལ་བ། ཀུན་སློང་རང་དགར་བསྙེན་པར་མ་རྫོགས་པ་དང་ཅིག་ཆར་རམ། དེའི་མཇུག་
ཐོག་ཏུ་འདོན་འདོད་རྒྱུན་མ་ཆད་པའོ། ། སྦྱོར་བ་ངག་མཚན་ཉིད་ལྔ་ལྡན་གྱིས་འདོན་པར་
རྩོམ་པ། མཐར་ཐུག་དོན་གོ་བའོ། ། དེ་ལྟར་བསྙེན་པར་མ་རྫོགས་པ་ཐ་སྙད་ལྔ་དང་ལྡན་
པ༑ ལུས་ཐ་མལ་དུ་གནས་པ་རྣམས་ནི་བསྙེན་པར་མ་རྫོགས་པ་སྤྱིས་བསྐྱེད་པའི་ལྟུང་བ་
ཐམས་ཅད་ཀྱི་ཐུན་མོང་གི་ཆོས་སོ། ། ལྟུང་བ་དེ་ནི། འདོན་དང་གནས་ངན་ལེན་བརྗོད་དང་། །
མི་ཆོས་བདེན་སྨྲ་ནུབ་ལྷག་ཉལ། ། མ་ལོན་བསྙེན་རྫོགས་བྱེད་དང་ལྔ། ། ཞེས་སོ། ། འདི་
རྣམས་ལ་རྟེན་རང་དགེ་སློང་རྣམ་དག་ཡིན་ན་བསླབ་སྦྱིན་དགེ་སློང་དང་། སྡོམ་པ་གསོ་མི་
རུང་བར་གྱུར་པ་ཡུལ་དུ་བྱས་ནའང་བསྙེན་པར་མ་རྫོགས་པ་དང་འདྲ་བས་ལྟུང་བ་བསྐྱེད་
དོ༑ ༑ སངས་རྒྱས་ཀྱི་བཀའ་མིན་པའི་བསྟན་བཅོས་ཀྱི་ཚིག་དང་ཡི་གེ་ལྷན་ཅིག་ཏུ་སྔ་མ་ལྟར་
འདོན་ན་ཉེས་བྱས་སོ། ། བདུན་པ་དགེ་སློང་གི་གན༵ས་ང༵ན་ལེ༵ན་གྱི་ལྟུང༵་བ་གླེང་བར་མ་
བསྐོས་པར་བསྙེན་པར་མ་རྫོགས་པ་ལ་བརྗོ༵ད་པའི་ལྟུང་བྱེད་ལ་གླེང་གཞི་དང་། ལྟུང་བའོ། ། དང་པོ་ནི། དགེ་སློང་རྒན་ཞུགས་འགའ་ཞིག་དགེ་འདུན་ལྷག་མའི་ལྟུང་བ་བྱུང་ནས་སྤོ་མགུ་
སྤྱོད་པ་ན། དགེ་འདུན་གྱི་གནས་མལ་ཕྱག་དར་བྱེད་པ་སོགས་ལ་དྲུག་སྡེས་འདི་རྣམས་
དད་པ་ཆེ་བས་འདི་ལྟར་བྱེད་པ་མ་ཡིན་གྱི་དགེ་འདུན་ལྷག་མའི་ལྟུང་བ་ཕྱིར་བཅོས་པའི་ཆེད་
ཡིན་ཞེས་སྨྲས་པ་ན་གཞན་དག་ཀྱེ་མ་གནས་བརྟན་རྒན་པོ་དག་ཀྱང་ལྟུང་བ་འདི་ལྟ་བུར་
ཞུགས་ན་གཞོན་པ་དག་ལྟ་སྨོས་ཀྱང་ཅི་དགོས་ཞེས་འཕྱ་བ་ལས་བཅས་སོ། ། གཉིས་པ་
ལ་ཡན་ལག་བཞི་ལས། དང་པོ་གཞི་ལ། གང་ལ་བརྗོད་པའི་ཡུལ་ནི། ཐུན་མོང་གི་ཆོས་
གསུམ་གྱི་སྟེང་དུ་བདེན་པ་མ་མཐོང་བ། ལྟུང་བ་འབྱུང་བ་དང་བཅས་པའི་མཚན་ཉིད་མི་
ཤེས་པ་དང་ལྔའོ། ། གང་གི་གནས་ངན་ལེན་བརྗོད་པའི་གནས་ངན་ལེན་གྱི་བདག་པོ་ནི། བསྙེན་རྫོགས་ཀྱི་སྡོམ་པ་གསོ་རུང་ཡན་ཆད་ལྡན་པ་ཞེས་པས་དགེ་སློང་རྣམ་དག་ཡིན་པ་
ཞེས་པ་བརྗེ་བ་མ་གཏོགས་དགེ་སློང་ཆོས་བརྒྱད་ལྡན་ནོ། ། གང་བརྗོད་པའི་དངོས་པོ་ནི། ཕམ་ལྷག་གི་དངོས་གཞི་གང་རུང་ཡིན་པའོ། ། གང་གིས་བརྗོད་པའི་རྟེན་ནི། ཁྱིམ་པ་མ་དད་
པ་བཟློག་པའི་ཕྱིར་གནས་ངན་ལེན་བརྗོད་པར་མ་བསྐོས་པ་དང་། གནས་ངན་ལེན་བརྗོད་
པའི་ཕྱིར་དུ་གསོལ་བ་བྱས་པ་ན་བདག་ཉིད་དེའི་ཁོངས་སུ་མི་གཏོགས་པའོ། ། བསམ་པ་
འདུ་ཤེས་མ་འཁྲུལ་བ། ཀུན་སློང་རང་དགར་བསྙེན་པར་མ་རྫོགས་པ་ལ་གཞན་གྱི་གནས་
ངན་ལེན་བརྗོད་པའི་ཚིག་སྨྲ་འདོད་རྒྱུན་མ་ཆད་པའོ། ། སྦྱོར་བ་ངག་མཚན་ཉིད་ལྔ་ལྡན་གྱིས་
དེ་ལྟར་སྨྲ་བར་རྩོམ་པ། མཐར་ཐུག་དོན་གོ་བའོ། ། གཞན་གྱི་ཕམ་ལྷག་ལས་གཞན་པའི་ལྟུང་བ་དང་། རང་གི་ལྟུང་བ་བསྙེན་པར་མ་རྫོགས་པ་ལ་བརྗོད་པ་རྣམས་ཉེས་བྱས་སོ། །
བརྒྱད་པ་མི༵་ཆོ༵ས་བླ༵་མ༵་བདེ༵ན་སྨྲའི༵་ལྟུང་བ་ལ་གླེང་གཞི་དང་། ལྟུང་བའོ། ། དང་པོ་ནི། ཉ་
བའི་རིགས་ལས་རབ་ཏུ་བྱུང་བའི་དགེ་སློང་ལྔ་བརྒྱས་དགྲ་བཅོམ་པའི་འབྲས་བུ་ཐོབ་པའི་
ཚེ༑ མུ་གེའི་དུས་ཤིག་ཏུ་ཉ་བའི་གྲོང་དུ་མི་ཆོས་བླ་མ་ཐོབ་པར་ཁས་བླངས་ཤིང་བརྗོད་པ་
ལ་བརྟེན་ནས་འཚོ་བའི་ཡོ་བྱད་གྲངས་མང་པོ་བླངས་ཏེ་ལོངས་སྤྱད་པ་ན་གཞན་དག་མ་
དད་པས་བཅས་སོ། ། གཉིས་པ་ལ་བཞི་ལས། དང་པོ་ལ་གཉིས་ཏེ། གང་ལ་བརྗོད་པའི་
ཡུལ་ནི། མ་རྫོགས་པ་སྤྱིས་བསྐྱེད་ཀྱི་ཆོས་གསུམ་དང་བདེན་པ་མ་མཐོང་བ་དང་བཞིའོ། །
གང་བརྗོད་པའི་དངོས་པོ་ནི། རང་གིས་ཐོབ་པའི་བསམ་གཏན་དང་པོ་ཡན་ཆད་ཀྱིས་བསྡུས་
པའི་ཡོན་ཏན་ནོ། ། བསམ་པ་འདུ་ཤེས་མ་འཁྲུལ་བ